এমে সেজ্যার
এমে ফেরনঁ দাভিদ সেজ্যার (ফরাসি: Aimé Fernand David Césaire) (২৬ জুন, ১৯১৩ - ১৭ এপ্রিল, ২০০৮) ছিলেন মার্তিনিকের একজন ফরাসিভাষী কবি, লেখক, এবং রাজনীতিবিদ। তিনি "ফরাসিভাষী সাহিত্যে নেগ্রিচুড আন্দোলনের প্রতিষ্ঠাতা"দের একজন ছিলেন। তিনি শুধু মার্তিনিক বা পশ্চিম ভারতীয় দ্বীপপুঞ্জই নয়, সমগ্র আধুনিক ফরাসি সাহিত্যের এক দুর্লভ কবি এবং কৃষ্ণাঙ্গ স্বাধিকার রক্ষার অন্যতম সহযোগী যোদ্ধা ছিলেন। ভাবধারার দিক থেকে অধিবাস্তবতাবাদী (surrealist) হলেও, অনন্য চিত্রকল্প এবং গভীর দ্যোতনায় সেজ্যার একটা নিজস্ব কাব্যআঙ্গিক গড়ে তোলেন, যার বাংলা রূপান্তর প্রায় দুরূহ। দেশে ফেরার খাতা (ফরাসি: Cahier d'un retour au pays natal), (১৯৩৮) তাঁর উল্লেখযোগ্য কাব্যগ্রন্থ, যেখানে ধরা পড়েছে সমগ্র নিগ্রো জাতির আশা-আকাঙ্ক্ষা আর যন্ত্রণা।